SAUK-voorsitter kry hofinterdik teen ondersoekZandile (Ellen) Tshabalala, voorsitter van die SAUK Foto: SAUK Ellen Tshabalala, voorsitter van die SAUK, het Donderdag ŉ interim interdik in die Wes-Kaapse hooggeregshof bekom om enige ondersoek te stuit wat probeer bepaal of sy oor haar akademiese kwalifikasies gejok het. Dié aankondiging is tydens ŉ vergadering van die parlement se portefeuljekomitee oor kommunikasie gemaak, wat met sy ondersoek sou begin. “Die regter het op 23 Oktober 2014 gelas dat ons nie met die vergadering mag voortgaan nie,” het Joyce Moloi-Moropa, voorsitter van die komitee, gesê. LPs moet wag totdat die regter uitspraak gelewer het oor die saak. Die saak word op 3 November aangehoor. “Me Tshabalala se regsverteenwoordigers het op 22 Oktober ŉ mosiekennisgewing bedien op die speaker van die Nasionale Vergadering, die portefeuljekomitee van kommunikasie, die president van die Republiek van Suid-Afrika en die minister van kommunikasie,” het Moloi-Moropa bygevoeg. Die mosiekennisgewing versoek die hof om te bepaal of die verrigtinge voor die komitee ŉ tugverhoor is of nie. LPs hou vol dat hulle slegs ondersoek instel, maar Tshabalala het gesê dit neem die vorm van ŉ tugverhoor aan. Sy word daarvan beskuldig dat sy oor haar akademiese kwalifikasies gejok het toe sy vir die pos by die SAUK aansoek gedoen het. Sy het op haar CV aangedui dat sy ŉ BComm-graad aan die Universiteit van Suid-Afrika (Unisa) behaal het. Sy voer ook aan sy het ŉ nagraadse kwalifikasie in arbeidsverhoudinge. Unisa het intussen aangedui dat daar geen dokumentasie bestaan dat sy oor enige van dié kwalifikasies beskik nie.